**ΗΡΩΝΔΑ ΜΙΜΙΑΜΒΟΙ**

**6**

***Φιλιάζουσαι ἢ Ἰδιάζουσαι***

ΚΟΡΙΤΤΩ

Κάθησο Μητροῖ· τῇ γυναικὶ θὲς δίφρον

ἀνασταθεῖσα· πάντα δεῖ με προστάττειν

αὐτήν, σὺ δ’ οὐδὲν ἄν, τάλαινα, ποιήσαις

αὐτὴ ἀπὸ σαυτῆς· μᾶ, λίθος τις, οὐ δούλη,

ἐν τῇ οἰκίῃ εἶς· ἀλλὰ τἄλφιτ’ ἂν μετρέω, 5

τὰ κρίμν’ ἀμιθρεῖς· κἠ τοσοῦτ’ ἀποστάξει,

τὴν ἡμέρην ὅλην σε τονθορύζουσαν

καὶ πρημονῶσαν οὐ φέρουσιν οἱ τοῖχοι.

νῦν αὐτὸν ἐκμάσσεις τε καὶ ποιεῖς λαμπρόν,

ὅτ’ ἐστὶ χρείη, λῃστρί·; θῦέ μοι ταύτῃ, 10

ἐπεί σ’ ἔγευσ’ ἂν τῶν ἐμῶν ἐγὼ χειρέων.

ΜΗΤΡΩ

φίλη Κοριττοῖ, ταὔτ’ ἐμοὶ ζυγὸν τρίβεις.

κἠγὼ ἐπιβρύχουσα ἡμέρην τε καὶ νύκτα

κύων ὑλακτέω ταῖς ἀνωνύμοις ταύταις.

ἀλλ’ οὕνεκεν προς σ’ ἦλθον –

Κο. ἐκποδὼν ἡμῖν 15

φθείρεσθε, νώβυστρα, ὦτα μοῦνον καὶ γλάσσαι

τὰ δ’ ἄλλα ἑορτή –

Μη. λίσσομαί σε, μὴ ψεύσῃ,

φίλη Κοριττοῖ, τίς ποτ’ ἦν ὅ σευ ῥάψας

τὸν κόκκινον βαυβῶνα;

Κο. κοῦ δ’ ὁρώρηκας,

Μητροῖ, σὺ κεῖνον;

Μη. Νοσσὶς εἶχεν ἠρίννης 20

τριτημέρῃ νιν· μᾶ, καλόν τι δώρημα.

Κο. Νοσσίς; κόθεν λαβοῦσα;

Μη. διαβαλεῖς, ἤν σοι

εἴπω;

Κο. μὰ τούτους τοὺς γλυκέας, φίλη Μητροῖ,

ἐκ τοῦ Κοριττοῦς στόματος οὐδεὶς μὴ ἀκούσῃ

ὅσ’ ἂν σὺ λέξῃς.

Μη. ἡ Βιτᾶτος Εὐβούλη 25

ἔδωκεν αὐτῇ καὶ εἶπε μηδέν’ αἰσθέσθαι.

Κο. γυναῖκες, αὕτη μ’ ἡ γυνή ποτ’ ἐκτρίψει.

ἐγὼ μὲν αὐτὴν λιπαρεῦσαν ᾐδέσθην

κἤδωκα, Μητροῖ, πρόσθεν ἢ αὐτὴ χρήσασθαι..

ἥδ’ ὥσπερ εὕρημ’ ἁρπάσασα δωρεῖται 30

καὶ ταῖσι μὴ δεῖ· χαιρέτω φίλη πολλὰ

ἐοῦσα τοίη, χἠτέρην τιν’ ἀνθ’ ἡμέων

φίλην ἀθρείτω· τἀμὰ Νοσσίδι χρῆσθαι –

τῇ μή, δοκέω, μέζον μὲν ἢ γυνὴ γρύξω,

λάθοιμι δ’, Ἀδρήστεια – χιλίων εὔντων 35

ἕνα οὐκ ἂν ὅστις σαπρός ἐστι προσδώσω.

Μη. μὴ δή, Κοριττοῖ, τὴν χολὴν ἐπὶ ῥινὸς

ἔχ’ εὐθύς, ἤν τι ῥῆμα μὴ σοφὸν πεύθῃ.

γυναικός ἐστι κρηγύης φέρειν πάντα.

ἐγὼ δὲ τούτων αἰτίη λαλεῦσ’ εἰμί: 40

πόλλ΄, ἀλλὰ την μευ γλάσσαν ἐκτεμεῖν δεῖται.

ἐκεῖνο δ’ οὗ σοι καὶ μάλιστ’ ἐπεμνήσθην,

τίς ἐσθ’ ὁ ῥάψας αὐτόν; εἰ φιλεῖς μ’, εἶπον.

τί μ’ ἐμβλέπεις γελῶσα; νῦν ὁρώρηκας

Μητροῦν τὸ πρῶυον; ἢ τί τἀβρά σοι ταῦτα; 45

ἐνεύχομαι, Κοριττί, μή μ’ ἐπιψεύσῃ,

ἀλλ’ εἰπὲ τὸν ῥάψαντα.

Κο. μᾶ, ἦ μοι ἐνεύχῃ;

Κέρδων ἔρραψε.

Μη. κοῖος, εἰπέ μοι, Κέρδων;

δύ’ εἰσὶ γὰρ Κέρδωνες, εἷς μὲν ὁ γλαυκός,

ὁ Μυρταλίνης τῆς Κυλαιθίδος γείτων: 50

ἀλλ’ οὗτος οὐδ’ ἂν πλῆκτρον ἐς λύρην ῥάψαι:

ὁ δ’ ἕτερος ἐγγὺς τῆς συνοικίης οἰκέων

τῆς Ἑρμοδώρου, τὴν πλατεῖαν ἐκβάντι,

ἦν μὲν κοτ’ ἦν τις, ἀλλὰ νῦν γεγήρακε:

τούτῳ Κυλαιθὶς ἡ μακαρῖτις ἐχρῆτο 55

-μνησθεῖεν αὐτῆς οἵτινες προσήκουσι.

Κο. οὐδέτερος αὐτῶν ἐστιν, ὡς λέγεις, Μητροῖ.

ἀλλ’ οὗτος οὐκ οἶδ’ ἢ Χίου τις ἢ ‘ρυθρέων

ἥκει, φαλακρός, μικκός· αὐτὸν ἐρεῖς εἶναι

Πρηξῖνον· οὐδ’ ἂν σῦκον εἰκάσαι σύκῳ 60

ἔχοις ἂν οὕτω· πλὴν ἐπὴν λαλῇ, γνώσῃ

Κέρδων ὁτεύνεκ’ ἐστὶ καὶ οὐχὶ Πρηξῖνος.

κατ’ οἰκίην δ’ ἐργάζετ’ ἐμπολέων λάθρῃ -

τοὺς γὰρ τελώνας πᾶσα νῦν θύρη φρίσσει –

ἀλλ’, ἔργ’, ὁκοῖ’ ἔστ’ ἔργα τῆς Ἀθηναίης· 65

αὐτῆς ὁρῆν τὰς χεῖρας, οὐχὶ Κέρδωνος

δόξεις· ἐγὼ μέν – δύο γὰρ ἦλθ’ ἔχων, Μητροῖ,

ἰδοῦσ’ ἁμίλλῃ τὤμματ’ ἐξεκήμυνα·

τὰ βαλλί’ οὕτως ἄνδρες οὐχὶ ποιεῦσι

-αὐταὶ γάρ ἐσμεν - ὀρθά, κοὐ μόνον τοῦτο, 70

ἀλλ’ ἡ μαλακότης ὕπνος, οἱ δ’ ἱμαντίσκοι

ἔρι’, οὐχ ἱμάντες· εὐνοέστερον σκυτέα

γυναικὶ διφῶσ’ ἄλλον οὐκ ἀνευρήσεις.

Μη. κῶς οὖν ἀφῆκας τὸν ἕτερον;

Κο. τί δ’ οὐ, Μητροῖ,

ἔπρηξα; κοίην δ’ οὐ προσήγαγον πειθοῦν 75

αὐτῷ; φιλεῦσα, τὸ φαλακρὸν καταψῶσα,

γλυκὺν πιεῖν ἐγχεῦσα, ταταλίζουσα,

τὸ σῶμα μοῦνον οὐχὶ δοῦσα χρήσασθαι.

Μη. ἀλλ’, εἴ σε καὶ τοῦτ’ ἠξίωσ’, ἔδει δοῦναι.

Κο. ἔδει γάρ, ἀλλὰ καιρὸν οὐ πρέποντ’ εἶναι· 80

ἤληθεν ἡ Βιτᾶτος ἐν μέσῳ δούλη·

αὕτη γὰρ ἡμέων ἡμέρην τε καὶ νύκτα

τρίβουσα τὸν ὄνον σκωρίην πεοίηκεν,

ὅκως τὸν ωὑτῆς μὴ τετρωβόλου κόψῃ.

Μη. κῶς δ’ οὗτος εὗρε πρός σε τὴν ὁδὸν ταύτην; 85

φίλη Κοριττοῖ, μηδὲ τοῦτό με ψεύσῃ.

Κο. ἔπεμψεν αὐτὸν Ἀρτεμῖς ἡ Κανδᾶτος

τοῦ βυρσοδέψεω τὴν στέγην σημήνασα.

Μη. αἰεὶ μὲν Ἀρτεμῖς τι καινὸν εὑρίσκει,

πρόσω πιεῦσα τὴν προυκυλίην θάμνην. 90

ἀλλ’ οὖν γ’ ὅτ’ οὐχὶ τοὺς δύ’ εἶχες ἐκλῦσαι,

ἔδει πυθέσθαι τὸν ἕτερον τίς ἡ ἐκδοῦσα.

Κο. ἐλιπάρεον, ὁ δ’ ὤμνυεν οὐκ ἂν εἰπεῖν μοι·

ταύτῃ γὰρ καὶ ἠγάπησεν, Μητροῖ, - x

Μη. λέγεις ὁδόν μοι νῦν πρὸς Ἀρτεμῖν εἶναι, 95

ὅκως ὁ Κέρδων ὅστις ἐστὶν εἰδήσω.

ὑγίαινέ μοι, Κοριττί· λαιμάττει, χὤρη

ἡμῖν ἀφέρπειν ἐστί.

Κο. τὴν θύρην κλεῖσον,

αὕτη σύ, νεοσσοπῶλι, κἀξαμίθρησαι,

αἱ ἀλεκτορίδες εἰσόαι εἰσί, τῶν τε αἰρέων 100

αὐτῇσι ῥῖψον. οὐ γὰρ ἀλλὰ πορθεῦσι

ὠρνιθοκλέπται, κἢν τρέφῃ τις ἐν κόλπῳ.

**7**

***Σκυτεύς***

ΜΗΤΡΩ

Κέρδων, ἄγω σοι τάσδε τὰς γυνάς, εἴ τι

τῶν σῶν ἔχεις αὐτῇσιν ἄξιον δεῖξαι

χειρέων νοῆρες ἔργον.

ΚΕΡΔΩΝ

 οὐ μάτην, Μητροῖ,

ἐγὼ φιλέω σε. ταῖς γυναιξὶν οὐ θήσεις

τὴν μέζον’ ἔξω σανίδα; Δριμύλῳ φωνέω· 5

πάλιν καθεύδεις; κόπτε, Πίστε, τὸ ῥύγχος

αὐτοῦ, μέχρις τὸν ὕπνον ἐκχέῃ πάντα·

μᾶλλον δὲ τὴν ἄκανθαν ὡς ἔχει †καλῇ†

ἐκ τοῦ τραχήλου δῆσον - εἶα δή, [ὦ Κέρκο]ψ,

κίνει ταχέως τὰ γοῦνα μεζόν[ως μή σε] 10

τρίβειν ψοφεῦντα νουθετημέτων τῶνδε.

νῦν ἔκ μιν αὐτὴν [λευκόπυγε λαμπ]ρύνεις;

κ[νάψας δ’ ἐγώ] σευ τὴν [κόνιν ἀπο]ψήσω. –

ἕζεσθε, Μητροῖ, Πίστ[ε, τὴν ἄνω ἀνο]ίξας

πυργῖδα - μὴ τὴν ὧδε [τὴν ἄνω κείνη]ν 15

τὰ χρήσιμ’ ἔργα τοῦ τρ[ισοιζυροῦ σκυτέ]ος

ταχέως ἔνεγκ’ ἄνωθ[εν μάκαρ Μητροῖ·

οἷ’ ἔργ’ ἐπόψεσθ’. ἡσυχῆ [σύ μοι, στίγ]ον·

τὴν σαμβαλούχην οἶγ[ε τοῦθ’ ὅρη] πρῶτον.

Μητροῖ, τέλεων ἄρη[ρε οὐκ ἰχν]έων ἴχνος· 20

θηεῖσθε χὐμεῖς, ὦ γυ[ναῖκες· ἡ πτ]έρνη

ὁρῆθ’ ὅπως πέπηγε χ[ὤτι σ]φηνί[σκ]οις

ἐξηρτίωται πᾶσα, κο[ὐ τ]ὰ μὲν κ[αλ]ῶς,

τὰ δ’ οὐχὶ καλῶς, ἀλλὰ πά[ν]τ’ ἴσαι χεῖρες.

τὸ χρῶμα δ’ - οὕτως ὗμιν ἡ Παλ<λ>ὰς δοίη 25

[πάντων ὅσων]περ ἰχανᾶσθαι ἐπαυρέσθαι

[γυναῖκες, οὐδὲν] ἄλλο τῷδ’ ἴσον χρῶμα·

κ[οὐ κρόκιον οὕτ]ω κουδὲ κηρὸς ἀνθήσει·

χ[ρυσοῦ στατῆρα]ς τρεῖς ἔδωκε Κανδᾶτι

Κ[έρδων ἐφ’ ἕν τε] τοῦτο κἤτερον χρῶμα. 30

βά[ζω δ’ ἔγωγ’ ὄμνυ]μι πάνθ’ ὅσ’ ἔστ’ ἱρά.

κὤ[σια πρὸς ὑμέας] τὴν ἀλήθ[ε]ί[η]ν †βαδίζειν†.

[ἐρέω γὰρ οὐδὲν] οὐδ’ ὅσον ῥοπὴν ψεῦδος,

[βάζοντι τῷ] Κέρδωνι μὴ βίου ὄνησις,

Μ[υσῶν πλέ]ων γίνοιτο καὶ χάριν προς με 35

[ἔχετέ τιν’· οὐ γ]ὰρ ἀλλὰ μεζόνων ἤδη

[ὥλλοι βαφῆες] κερδέων ὀριγνῶνται·

[καὶ γλισχρότητι] τὰ ἔργα τῆς τέχνης ἡμέων

[μειοῦσι·] πίσυγγος δὲ δειλαίην οἰζὺν

[ἠθμοῖσιν ἀντλ]έων νύκτα χἠμέρην θάλπω· 40

[τίς ἔσθ’ ὃ]ς ἡμέων ἄχρι<ς> ἑσπέρης κάπτει,

[χὤσαι βο]αὶ πρὸς ὄρθρον· οὐ δοκέω το<σ>σον

τὰ Μίκωνος κηρί’ εὐπ[ορεῖν ὕπνου

κοὔπω λέγω, τρισκαίδε[κ’ οὓς ἐγὼ β]όσκω

ὁτεύνεκ’, ὦ γυναῖκες, ἀργ[ίη πάντε]ς, 45

«φέρ,’ εἰ φέρεις τι», τἆλλα δ’ ἀψ[όφως ἦ]νται

ὅκως νεοσσοὶ τὰς κηχώνας θάλποντες.

ἀλλ’ οὐ λόγων γάρ, φασίν, ἡ ἀγορὴ δεῖται,

χαλκῶν δε. τοῦτ’ ἦν μὴ ὗμιν ἁνδάνῃ, Μητροῖ, 50

τὸ ζεῦγος, ἕτερον χἄτερον μάλ’ ἐξοίσει,

ἔστ’ ἂν νόῳ πεισθῆτε μὴ λέγειν ψευδέα

Κέρδωνα, τάς μοι σαμβαλουχίδας πάσας

ἔνεγκε, Πίστε· δεῖ μάλιστα ἰνηθείσας

ὑμέας ἀπελθεῖν, ὦ γυναῖκες, εἰς οἶκον. 55

θήσεσθε δ’ ὑμεῖς τὰ νέα ταῦτα, παντοῖα·

Σικυώνια, Ἀμβρακίδια, νοσσίδες, λεῖαι,

Ψιττάκια, κανναβίσκα, βαυκίδες, βλαυτία,

Ἰωινίκ’, ἀμφίσφυρα, νυκτιπήδηκες,

ἀκροσφύρια, καρκίνια, σάμβαλ’ Ἀργεῖα, 60

κοκκίδες, ἔφηβοι, διάβαθρα· ὧν ἐρᾷ θυμὸς

ὑμέων ἑκάστης εἴπατ’· ὡς ἂν αἴσθοισθε

σκύτεα γυναῖκες καὶ κύνες τί βρώζουσιν.

ΓΥΝΗ Α

Κόσου χρείζεις κεῖν’ ὃ πρόσθεν ἤειρας

ἀπεμπολῆσαι ζεῦγος; ἀλλὰ μὴ βροντέων 65

αὐτὸς σὺ τρέψῃς μέζον εἰς φυγὴν ἡμέας.

Κε. αὐτὴ σὺ καὶ τίμησον, εἰ θέλεις, αὐτὸ

καὶ στῆσον ἧς κοτ’ ἐστιν ἄξιον τιμῆς·

ὁ τεκτονῶν γὰρ οὔ σε ῥῃδίως ῥινιᾷ.

σκυτέων, γύναι, τὠληθὲς ἢν θέλῃς ἔργον, 70

ἐρεῖς τι, ναὶ μὰ τήνδε τὴν τεφρὴν κόρσην,

ἐφ’ ἧς ἀλώπηξ νοσσίην πεποίηται,

τάχ’ ἀλφιτηρὸν ἐργαλεῖα κινεῦσι·

Ἑρμῆ τε κερδέων καὶ σὺ κερδείη Πειθοῖ,

ὡς, ἤν τι μὴ νῦν ἧμιν ἐς βόλον κύρσῃ, 75

οὐκ οἶδ’ ὅκως ἄμεινον ἡ χύτρη πρήξει.

ΓΥΝΗ Β

τί τονθορύζεις κοὐκ ἐλευθέρῃ γλάσσῃ

τὸν τῖμον ὅστις ἐστὶν ἐξεδίφησας;

Κε. γύναι, μιῆς μνῆς ἐστιν ἄξιον τοῦτο

τὸ ζεῦγος, ἢ ἄνω σ’ ἢ κάτω βλέπειν· χαλκοῦ 80

ῥίνημ’ ὃ δή κοτ’ ἐστὶ τῆς Ἀθηναίης

ὠνευμένης αὐτῆς ἂν οὐκ ἀποστάξαι.

Γυ. Α μάλ’ εἰκότως σευ τὸ στεγύλλιον, Κέρδων,

πέπληθε δαψιλέων τε καὶ καλῶν ἔργων,

φύλασσε κάρτα σ’ αὐτά· τῇ γὰρ εἰκοστῇ 85

τοῦ Ταυρεῶνος ἡκατῆ γάμον ποιεῖ

τῆς Ἀρτακηνῆς, κὑποδημάτων χρείη,

τάχ’ οὖν, τάλης, ἄξουσι σὺν Τύχῃ πρός σε,

μᾶλλον δὲ πάντως· ἀλλὰ θύλακον ῥάψαι,

τὰς μνέας ὅκως σοι μὴ αἱ γαλαῖ διοίσουσι. 90

Κε. ἤν τ’ ἠκατῆ ἔλθῃ, μνῆς ἔλασσον οὐκ οἴσει,

ἤν τ’ ἡ Ἀρτακηνή· πρὸς τάδ’, εἰ θέλεις, σκέπτευ.

Γυ. Β. οὔ σοι δίδωσιν ἡ ἀγαθὴ Τύχη, Κέρδων,

ψαῦσαι ποδίσκων ὧν Πόθοι τε κἤρωτες

ψαύουσιν; ἀλλ’ εἶς κνῦσα καὶ κακὴ λώβη, 95

ὥστ’ ἐκ μὲν ἡμέων †λιολεοσεω† πρήξεις.

ταύτῃ δὲ δώσεις κεῖνο τὸ ἕτερον ζεῦγος

κόσου; πάλιν πρήμηνον ἀξίαν φωνὴν

σεωυτοῦ.

Κε. στατῆρας πέντε, ναὶ μὰ θεούς, φοιτᾷ,

ἡ ψάλτρι’ Εὐετηρὶς ἡμέρην πᾶσαν 100

λαβεῖν ἀνώγουσ’, ἀλλ’ ἐγώ μιν ἐχθαίρω,

κἢν τέσσαράς μοι δαρεικοὺς ὑπόσχηται,

ὁτούνεκέν μευ τὴν γυναῖκα τωθάζει

κακοῖσι δέννοις· εἰ δε σοί γ’ ἐστὶ χρείη,

φέρευ λαβοῦσα τῶν τριῶν [….] δοῦναι· 105

καὶ ταῦτα καὶ ταῦτ’ ἦν ὗμιν ἑπτὰ δαρεικῶν

ἕκητι Μητροῦς τῆσδε· μηδὲν ἀντειπεῖν.

δύναιτό μ’ ἐλάσαι σαν[..] τὸν πίσυγγον

ἐόντα λίθινον ἐς θεοὺς ἀναπτῆναι·

ἔχεις γὰρ οὐχὶ γλάσσαν, ἡδονῆς δ’ ἠθμόν· 110

ἆ, θεῶν ἐκεῖνος οὐ μακρὴν ἀπῴκισται,

ὁτέῳ σὺ χείλεα νύκτα χἠμέρην οἴγεις.

φέρ’ ὧδε τὸν ποδίσκον· εἰς ἴχνος θῶμεν.

πάξ· μήτε προσθῇς μήτ’ ἀπ’ οὖν ἕλῃς μηδέν·

τὰ καλὰ πάντα τῇς καλῇσιν ἁρμόζει. 115

αὐτὴν ἐρεῖς τὸ πέλμα τὴν Ἀθηναίην

τεμεῖν, δὸς αὕτη καὶ σὺ τὸν πόδα· ψωρὴ

ἄρηρεν ὁπλή· βοῦς ὁ λακτίσας ὑμᾶς.

εἴ τις πρὸς ἴχνος ἠκόνησε τὴν σμίλην,

οὐκ ἄν, μὰ τὴν Κέρδωνος ἑστίην, οὕτω 120

τοὔργον σαφέως ἔκειτ’ ἂν ὡς σαφῶς κεῖται.

αὕτη σύ, δώσεις ἑπτὰ δαρεικοὺς τοῦδε,

ἡ μέζον ἵππου πρὸς θύρην κιχλίζουσα.

γυναῖκες, ἢν ἔχητε κἡτέρων χρείην

ἢ σαμβαλίσκων ἢ ἃ κατ’ οἰκίην ἕλκειν 125

εἴθισθε, τήν μοι δουλίδ’ ὧδε πέμπειν <δεῖ>.

σὺ δ’ ἧκε, Μητροῖ, πρός με τῇ ἐνάτῃ πάντως,

ὅκως λάβῃς καρκίνια· τὴν γὰρ οὖν βαίτην

θάλπουσα εὖ δεῖ ‘νδον φρονοῦντα καὶ ῥάπτειν.